
11000 БЕОГРАД
Булевар Михајла Пупина бр. 2


На основу члана 2а Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака („Службени лист СЦГ - Међународни уговори“, бр. 16/05 и 2/06 и „Службени гласник РС - Међународни уговори", бр. 7/11), Заштитник грађана, у обављању послова Националног механизма за превенцију тортуре (НПМ), у складу са чланом 19. став 1. тачка ц Опционог протокола, Министарству унутрашњих послова, упућује:


МИШЉЕЊЕ
О ПРЕДЛОГУ ПРАВИЛНИКА О ПОЛИЦИЈСКИМ ОВЛАШЋЕЊИМА

Начелни коментари
Након разматрања Предлога правилника о полицијским овлашћењима (Предлог) Заштитник грађана изражава задовољство што се предложеним решењима ближе и детаљније уређује поступање полицијских службеника у примени полицијских овлашћења у циљу унапређења положаја и заштите права лица лишених слободе. Велики број предложених решења јесу имплементација препорука из извештаја које је НПМ упућивао након обављених посета полицијским управама и станицама у њиховом саставу. 
Предложена решења да се, како доведеном, тако и задржаном лицу, уручује писано обавештавање о његовим правима, да му се омогући указивање стручне лекарске помоћи, уколико има видљиве повреде или се жали на болове, изричито прописивање да је полицијски службеник који спроводи меру задржавања лица одговоран за остваривање права задржаног лица током периода лишења слободе и када се лице задржава у просторијама правосудних органа, као и то да полицијски службеници у просторију за задржавање не могу уносити службено оружје, од посебног су значаја за превенцију тортуре и заштиту права лица лишеног слободе у првим часовима лишења слободе када је положај тих лица најосетљивији. Такође, предложена решења о почетку рачунања времена задржавања, начина на који се, у фактичком смислу, остварује право жалбе задржаног лица на решење о задржавању, присуства полицијских службеника здравственом прегледу задржаног лица само на захтев лекара, као и обезбеђивање оброка задржаним лицима значајно доприносе унапређењу положаја лица лишених слободе. Предлогом су таксативно предвиђене и активности које полицијски службеник треба да предузме пре смештаја лица у просторију за задржавање што ће олакшати правилно поступање полицијских службеника према грађанима које лишавају слободе. Детаљније је уређен начин и ограничења употребе средстава принуде, документовање и поступак оцене оправданости и правилности њихове употребе.
Појединачни коментари
НПМ користи прилику да укаже и на могуће правце побољшања решења и додатног прецизирања појединих одредаба садржаних у Предлогу.
Одредбе члана 19. и 29. Предлога потребно је уједначити и допунити тако да се и доведено и задржано лице, без одлагања, односно одмах, обавештава о својим правима, усмено и уручивањем писаног обавештења, на матерњем или језику који разуме. Осим превођења обавештења о правима доведених и задржаних лица на језике националних мањина, требало би размотрити могућност да се из практичних разлога, посебно уштеда за ангажовање тумача, наведена обавештења преведу и на најзаступљеније стране језике. Обавеза полицијског службеника предвиђена Предлогом, да у случају када лице одбија пријем писаног обавештења о правима или одбија да исто потпише, то и констатује на самом обавештењу, представља нормирање позитивне праксе коју је НПМ и до сада констатовао приликом посета полицијским управама и полицијским станицама.  
НПМ поздравља решења предвиђена одредбом члана 21. став 1. Предлога која се тичу довођења на основу писаног налога, будући да за разлику од важећег Правилника о полицијским овлашћењима[footnoteRef:1], изричито уређује да ће полицијски службеник пре довођења и уручивања налога, а након провере идентитета лица и саопштавања разлога довођења, лице упознати са његовим правима. Имајући у виду значај обавештавања о правима лица према којем се примењују полицијска овлашћења, као и околност  да је довођење на основу писаног налога унапред планирана активност, НПМ указује да је ову одредбу потребно допунити тако да се лице упознаје, односно обавештава о правима и уручивањем писаног обавештења о правима доведеног лица. Следствено томе, и став 4. истог члана требало би допунити тако што ће се прописати да, уколико постоји сумња да ће лице које треба довести пружити отпор, покушати бекство или напад на полицијског службеника, полицијски службеници писано обавештење о правима и писани налог за довођење лицу уручују после довођења.  [1:  “Службени гласник РС“, број 54/06.] 

Слично као и у важећем Правилнику о полицијским овлашћењима, Предлог предвиђа да се, изузетно, лице може задржати и у другим радним службеним просторијама Министарства унутрашњих послова или у простору службеног возила намењеном за превоз лица, и то за време које је потребно ради вршења неодложних полицијских послова или примене полицијских овлашћења, уз сталан надзор од стране полицијског службеника. С тим у вези, полазећи од тога да се изузеци рестриктивно тумаче, практичној примени предложеног решења, као што је Заштитник грађана и раније указивао Министарству, потребно је у сваком конкретном случају прићи са посебним опрезом будући да радне просторије нису опремљене и не испуњавају услове за безбедан боравак задржаних лица, као и да њихов боравак у радним просторијама може оптеретити рад полицијских службеника и онемогућити несметано обављање полицијских послова. Такође, боравком у радним просторијама грађана код којих је утврђена тешка, веома тешка или потпуна алкохолисаност и/или су под дејством психоактивних супстанци ствара се повећан ризик од инцидената.   
У односу на важећи Правилник о полицијским овлашћењима, одредба члана 32. Предлога којом се ближе уређује да се време задржавања лица рачуна од момента започињања полицијског овлашћења довођење када су се стекли услови за задржавање у прекршајном поступку, односно од момента хапшења или одазивања на позив када су се стекли услови за задржавање у кривичном поступку је знатно одређенија. НПМ изражава очекивање да ће прецизна формулација ове одредбе допринети да се време лишења слободе грађанина у потпуности правилно рачуна.  
Са становишта поштовања људских права, Заштитник грађана нарочито похваљује што је Предлогом ближе уређен начин остваривања права задржаног лица на жалбу против решења о задржавању. Одредбе члана 34 требало би допунити тако да предвиђају да задржано лице које жели да изјави жалбу против решења о задржавању, исту предаје полицијском службенику у затвореној коверти, који, потом, издаје потврду о пријему жалбе која ће садржати и датум, односно време (дан, час и минут) пријема исте, као доказ да је задржано лице исту предало органу управе у чијој се власти налази, чиме би грађанину било осигурано остваривање права на жалбу и омогућена судска контрола задржавања. У том смислу, писано обавештење о правима задржаног лица потребно је допунити тако да садржи и поуку о начину остваривања права задржаног лица на жалбу.
Члан 36. став 3. Предлога као новину прописује да полицијски службеници, само по захтеву медицинског особља, из разлога безбедности медицинског особља, могу присуствовати здравственом прегледу лица, и то полицијски службеник истог пола као и лице које се прегледа. Предложеним решењем обезбеђује се већа приватност лица које се прегледа и заштита осетљивих података о личности, имајући у виду да полицијски службеници могу присуствовати прегледу само изузетно, на захтев лекара из безбедносних разлога. С тим у вези НПМ указује да је потребно у оквиру наведеног члана уредити и обавезу полицијског службеника да у записнику о задржавању убележи податак да је, на захтев лекара из безбедносних разлога, присуствовао лекарском прегледу. На исти начин требало би допунити и члан 111. став 1. тачка 8. Предлога. Такође, члан 111. став 1. Предлога требало би допунити и тако да записник о задржавању садржи и податке о обиласцима задржаног лица.  
Позитивна новина Предлога садржана је и у одредбама члана 37. будући да се, за разлику од важећег решења, задржаном лицу обезбеђује један оброк у року од 6 сати од момента задржавања, а у случају да задржавање траје дуже од 12 сати сва три оброка, као и право на посебну исхрану из здраствених разлога или верских убеђења. НПМ предлаже да се размотри допуна одредаба Предлога на начин да се пропише обавеза обезбеђивања средства и услова за одржавање личне хигијене задржаним грађанима чиме би се поступање полицијских службеника према доведеним и задржаним лицима у том сегменту ускладило са важећим стандардима[footnoteRef:2].  [2:  Видети: Стандарди ЦПТ: Полицијски притвор, пар. 42; Нови стандарди ЦПТ-а у погледу полицијског притвора, Извод из    12. општег извештаја, објављен у 2002 ЦПТ/Инф(2002)15-парт, параграф 47.; Извештај за Владу РС о посети ЦПТ од 26. маја до 5. јуна 2015. год, пар. 64.; ] 

За разлику од важећег Правилника, Предлог не садржи одредбе које се односе на кретање задржаног лица. Узимајући у обзир налазе из извештаја НПМ да већина полицијских станица нема обезбеђен простор на отвореном, а да оне полицијске станице које за задржавање користе просторије у заводима за извршење кривичних санкција имају могућност да у складу са међународним стандардима[footnoteRef:3] обезбеде задржаном лицу боравак на свежем ваздуху када у задржавању бораве 24 сата и дуже, НПМ је става да је у тим околностима потребно задржаним лицима, омогућити боравак на свежем ваздуху.  [3:  12. Општи извештај објављен 2002. год. ЦПТ/Инф(2002)15-парт, пар. 47. Стандарди Европског комитета за спречавање мучења и нечовечног или понижавајућег поступања или кажњавања (ЦПТ), препоручују да се особама које се налазе у полицијском притвору дуже од 24 сата омогући рекреација на свежем ваздуху сваког дана, до оне мере до које је то могуће] 

Даље, чланом 42. став 2. Предлога прописано је да о привремено одузетим предметима полицијски службеник сачињава потврду и да примерак исте уручује лицу од кога су предмети привремено одузети. Као и у бројним досадашњим извештајима, НПМ указује да је Предлог потребно допунити тако да, уколико задржано лице одбије да потпише потврду, полицијски службеник о томе сачињава забелешку на потврди и/или у записнику о задржавању.
Заштитник грађана је у обављању послова НПМ, у бројним извештајима указивао да Упутство о поступању према доведеним и задржаним лицима[footnoteRef:4] није усаглашено са важећим прописима и стандардима, у погледу обавезне употребе средстава за везивање када се врши транспорт лица које се доводи у полицију. У том смислу околност да Предлог не садржи обавезну употребу средстава за везивање представља усклађивање са важећим прописима[footnoteRef:5] и стандардима поступања полицијских службеника према доведеним и задржаним лицима.  [4:  01 број: 7989/12-10 од 10. децембра 2012. године]  [5:  Члан 82 и 114 Закона о полицији ("Сл. гласник РС", бр. 6/2016, 24/2018 и 87/2018)
] 

У вези са употребом средстава принуде, НПМ је става да би полицијски службеници, кад год је то могуће, а посебно у случајевима постојања повреда насталих употребом средстава принуде, требало да прибављају изјаву лица над којима је примењено средство принуде у вези са околностима употребе средстава принуде и настанка повреда у циљу потпунијег увида у све околности случаја, како би се оцена о оправданости и правилности употребе средстава принуде могла дати на што објективнији начин. Следствено томе, уз извештај о употреби средстава принуде требало би приложити наведену изјаву. Такође, кад год је то могуће уз извештај би требало приложити и расположиве изоловане видео снимке употребе средстава принуде.
НПМ оцењује да је Предлогом унапређен поступак оцене оправданости и правилности употребе средстава принуде јер је истим прописано да, осим што исту најпре врши непосредни старешина, то чини и овлашћени полицијски службеник кога решењем одређује руководилац организационе јединице у седишту Министарства унутрашњих послова и начелник полицијске управе у организационој јединици. Осим тога, Предлогом су уведени рокови у којима те активности треба да се спроведу. Такође, поступак који спроводи Комисија орочен је овим Предлогом на 30 дана од дана пријема предмета употребе средстава принуде. Међутим, НПМ указује да би Предлог, у погледу интерне контроле начина примене средстава принуде, требало допунити одредбама о мерама и активностима које се предузимају у случају оцене да је употреба средстава принуде неоправдана и неправилна. 

С поштовањем, 

ЗАШТИТНИК ГРАЂАНА

                                                                                                                              мр Зоран Пашалић
Делиградска 16,  11000 Београд
Телефон: (011) 2068 -100       www.zastitnik.rs        e-mail: zastitnik@zastitnik.rs 

